Але не — лічба 95 рэальная. Шматлікія кнігі, энцыклапедыі, каталогі, альбомы сведчаць: 5 лютага ў маэстра пэндзля ўгодкі — не проста круглыя, а пашанотныя! І ўсё ж, калі размова пра Шчамялёва, нават такім аб’ектыўным сведчанням верыш з цяжкасцю, і на языку круціцца штосьці кшталту радкоў з дзіцячага Хармса: “Еще двадцать, еще тридцать, ну еще туда-сюда, а уж сорок, ровно сорок — это просто ерунда!” Ну, калі памножыць сімвалічныя “сорак” на два ды прыплюсаваць “пятнаццаць” — гэта і будзе самая існая шчамялёўская лічба, якая з’яўляецца чарговым стартавым падмуркам для новых творчых шуканняў.